Pikachu

Pikachu (ピカチュウ Pikachu japonieraz) Pokémon frankiziako izakia da, elektrizitate motakoa. Pokémon bideojokoen lehen belaunaldian agertzen da lehen aldiz, eta historiako Pokémon ezagunena da, bereziki Pokémon animearen protagonista Ash Ketchumen laguntzailea baita, bai eta frankiziaren maskota ere. Pokémon Yellow bideojokoan, Hastapeneko Pokémona da, hau da, abentura Kanto eskualdean hastean, entrenatzaileak jasotzen duen Pokémona. Bigarren belaunaldiaz geroztik, Pikachu Pichuren eboluzioa da.

 Etimologia 
Pikachuren izena, alde batetik, japonierazko ピカピカ pikapika onomatopeiatik dator; diz-diz egiten duten elementuak deskribatzeko erabiltzen da onomatopeia hori japonieraz. Bigarrenik, チューチュー chuchu onomatopeia saguek egiten duten soinua da japonieraz.

 Jatorria 
2018ko maiatzaren 2an egindako elkarrizketa batean, azaldu zuten hasieran Pikachu daifuku bat zela. Atsuko Nishidak, aldez aurretik zenbait frankiziatako pertsonaiak garatu zituen diseinatzaile grafikoak, Pokémon "maitagarri" bat garatzeko enkargua jaso zuen. Pixeletan marrazteko programa batean egin zuen diseinua, eta daifuku luzanga bat egin zuen hasieran. Maitagarriagoa izan zedin, katagorri masailak jarri zizkion, katagorriek janaria gordetzen baitute masailetan. Gainera, tximista itxurako buztana jarri zion, elektrizitate motakoa zela islatzeko. Game Boyeko jokoek ez zuten kolorerik, baina, Super Game Boy kontsola buruan, hori kolorea eman zioten.

Sortzaileek ez dute gogoratzen zergatik jarri zioten -chu izenaren amaieran, hasieran ez baitzuen harremanik saguekin. Dena den, lantaldeko beste kide batzuk sagua zela pentsatu eta horrela sortu zuten azken diseinua.

Jokoaren diseinuaren arduraduna Kōji Nishino izan zen, eta izugarri gustatu zitzaion Pikachu; hainbeste, non jokalari gutxik aurki zezatela erabaki baitzuen. Horregatik dira oso baxuak Pikachuren bideojokoetako agerpenak.

 Itxura 
Pikachu nahiko Pokémon txikia da, eta karraskari itxura du. Pikachuren izenak eta kategoriak erreferentzia saguari egiten dioten arren, diseinatzailearen hitzetan, Pikachuren masailak katagorrienetan oinarritzen dira. Hori koloreko gorputza du, eta bi arrasto marroi ditu bizkarrean eta buztanean. Belarri puntak beltzak ditu, eta bi zirkulu gorri ditu masailetan. Sexuaren arabera, buztanaren forma apur bat aldatzen da: Pikachu arrek tximista formako buztana dute; emeek, aldiz, bihotz itxurako etena dute buztanaren amaieran.

0,4 metro garai da, eta 6 kg-ko pisua izan ohi du.

 Izaera 
Pikachuk elektrizitate kopuru handia gordetzen du masailetako poltsetan. Badirudi gauean kargatzen dituela, lo egin bitartean. Halaber, beste Pikachu batek deskarga elektrikoa emanez gero, masailak karga ditzake. Batzuetan, erdi lo dagoela, elektrizitatea jaurtitzen du, deskarga elektrikoak botatzen dituela amestuko balu bezala. Ikusmin handia du, eta gizakien kokalekuetatik gertu topa daiteke.

Pikachuren ohiko habitata basoa da. Izan ere, bertan baiak topatu eta elektrizitatearekin txigor ditzake. Lurrean erreskaldatutako baiaren bat topatuz gero, baliteke Pikachu baten kontua izatea.

Taldean bizi da, eta buztana beti goian izaten du. Horrela, erraza egiten zaio tximista baten elektrizitatea jasotzea, eta mehatxatua edo nazkatua sentitzen bada, bildutako elektrizitate guztia jaurtiko du. Zenbait Pikachuk batera jaurtitako energia gai da ekaitz elektrikoa sortzeko.

 Eboluzioak 
Pikachu Pichuren eboluzioa da. Pichuk eboluzionatu ahal izateko, maila bat igo behar du, eta adiskidetasun handia behar du entrenatzailearekin: 220 puntu zazpigarren belaunaldira arte, eta 180 zortzigarren belaunalditik aurrera.

Pikachuren eboluzioa Raichu da. Bi Raichu mota daude: ohikoa eta Alolakoa. Edozein Raichu bihurtu ahal izateko, Pikachuk Ekaitz harria behar du. Alolako Raichu bihurtzeko, Alola eskualdean egon behar du. Raichuk ez du eboluziorik.

Hasieran, beste eboluzio bat jartzea pentsatu zuten, Gorochu, baina azkenean ideia hori baztertu egin zen, Pikachu eta gainerako Pokémonen arteko oreka mantentzeko. Atsuko Nishidak esan zuenez, aurreko eboluzioak baino basatiagoa zen, eta letaginak eta adarrak jarri zizkioten. 

 Forma bereziak 
GIgamax fenomenoaren bidez, zenbait Pikachu berezi gai dira norgehiagoketan Pikachu Gigamax bihurtzeko.

Pikachu Gigamax oso boteretsua da, eta zentral elektriko batek adina energia sor dezake. Dena den, energia hori ez da baliatzen Pokémon munduko etxeak hornitzeko, denbora tarte laburrean bakarrik mantendu baitezake Pikachuk Gigamax forma.

Forma horretan, masailetan bildutako elektrizitate guztia buztanera bideratzen du. Norgehiagoketan, aurkariak buztanarekin kolpatzen ditu, eta tximista batek adina potentzia jaurtitzen die.

Pikachu Gigamaxen itxura Pikachuk lehen bi belaunaldietan zuen itxuraren oso antzekoa da.

Gigamax faktoredun Pikachuek ezin dute eboluzionatu.

 Erreferentziak 

 Kanpo estekak 

Kategoria:Pokémon pertsonaiak